Sakeman sterf ná aanranding in kuierplekHannes van Dyk (Foto: Hannes van Dyk/Facebook) Die gemeenskap van Phalaborwa, Limpopo, is geruk deur die dood van Hannes van Dyk (59), ŉ bekende sakeman op die dorp. Van Dyk is Saterdag in ’n kuierplek op die dorp aangerand. Die 19-jarige Eugene Mulder is ná Van Dyk se dood in hegtenis geneem en het Maandag in die landdroshof op die dorp verskyn op aanklag van moord. Brig. Motlafela Mojapelo, polisiewoordvoerder, het aan Maroela Media bevestig dat die aanranding tussen 01:00 en 02:00 in die kuierplek Royal Bliss Bar plaasgevind het. “Die polisie is na die kuierplek ontbied waar hulle ŉ man (Van Dyk) bebloed op die grond aangetref het. Ambulansdienste is na die toneel ontbied om die man na die naaste hospitaal te neem vir mediese behandeling,” sê Mojapelo. Van Dyk het in die hospitaal aan sy beserings beswyk. Eugene Mulder (Foto: TrotsAfrikaans/Facebook) Die polisie se voorlopige ondersoek dui daarop dat Van Dyk saam met ŉ vriend by die kuierplek was toe Mulder hulle genader het. Van Dyk is volgens inligting geslaan en het as gevolg van die hou op die grond neergeval. “ŉ Saak van moord is aanhangig gemaak en Mulder is kort daarna in hegtenis geneem.” Die beskuldigde sal na verwagting weer Donderdag in die hof verskyn. Royal Bliss Club het op Facebook ŉ inskrywing gemaak waarin die “Mulder-familie” die kuierplek met onmiddellike effek verbied word. “Julle sal nooit weer hier toegelaat word nie,” lui die inskrywing. Die kuierplek het ook sy medelye met Van Dyk se familie en vriende betuig. Maroela Media het navraag aan die eienaar van die kuierplek gerig, maar wag nog vir terugvoer. Op Facebook is Van Dyk as ŉ goeie sakeman en mens beskryf. Hy was die mede-eienaar van die onderneming Multitech. Hy word oorleef deur sy drie volwasse seuns. Volgens Mojapelo veroordeel die polisie enige kriminele dade wat in kuierplekke, kroeë en drankwinkels plaasvind. “Dit bly die verantwoordelikheid van die eienaars van die kuierplekke, kroeë of drinkplekke om seker te maak dat hul persele nie ŉ broeiplek vir kriminele aktiwiteite word nie.” Die polisie doen ŉ beroep op gemeenskappe om alkohol verantwoordelik te gebruik.